Puolustusministeriö huolestui uudesta tieliikennelaista – pykälistä unohdettu sotilasosastot ja hinattavat aseet

Muun muassa aseet ovat unohtuneet uudesta tieliikennelaista. Asia selviää liikenne- ja viestintäministeriön puolustusministeriöltä ja pääesikunnalta pyytämästä lausunnosta.

Puolustushallinnon mukaan tuoreesta tieliikennelakiluonnoksesta löytyy useita puolustustoimintaa haittaavia puutteita.

Ensimmäisenä näistä puolustusministeriö mainitsee lakiluonnoksen kohdan, jonka mukaan saattueen, valvotun lapsiryhmän tai järjestäytyneen kulkueen etenemistä ei saa keskeyttää tai muuten estää.

Säännös vastaa muuten pääpiirteittäin nykyisen tieliikennelain pykälää, mutta jostain syystä siitä on poistettu maininta sotilasosastosta.

Puolustushallinnon näkemyksen mukaan olisi kuitenkin edelleen tärkeää, että sotilasosasto mainittaisiin laissa nimenomaisesti sellaisena erityisenä järjestäytyneenä kulkueena, jonka etenemistä tienkäyttäjä ei saa keskeyttää tai estää.

­

Lisäksi puolustusvoimilla on käytössään hinattavia sotilaslaitteita, joiden suurin rakenteellinen nopeus on 60 kilometriä tunnissa. Näitä, eli tyypillisesti esimerkiksi aseita tai asejärjestelmän osia, olisi puolustushallinnon mukaan jatkossakin tarvittaessa pystyttävä hinaamaan myös moottori- ja moottoriliikennetiellä.

Uusi laki ei lausuntovaiheessa olevan luonnoksen perusteella ole ainakaan puolustusministeriön näkemyksen mukaan tällaista hinaustoimintaa kuitenkaan sallimassa.

­

Muutamien tulkinnanvaraisuuksien ja rikostorjuntaan liittyvien seikkojen lisäksi puolustusvoimat haluaa tieliikennelakiin myös poikkeuksen, jonka mukaan puolustusvoimien turvaamistehtävää suorittavalla turvamiehellä olisi oikeus poiketa liikennesäännöistä tehtävän sitä edellyttäessä.

Lisäksi puolustushallinto esittää, että sotilasajoneuvon määritelmä päivitetään vastaamaan nykytilannetta siten, että siihen lisätään maininta EU:n rauhanturvaamistoimintaan tarkoitetusta ajoneuvosta.